b'\n_START_ARTICLE_\nLudwig von Falkenhausen\n_START_SECTION_\nVojna karijera\n_START_PARAGRAPH_\nLudwig von Falkenhausen ro\xc4\x91en je 13. rujna 1844. u Gubenu u pruskoj vojni\xc4\x8dkoj obitelji od oca generala Alexandera von Falkenhausena i majke Katharine von Rouanet. Falkenhausen je najprije poha\xc4\x91ao privatnu \xc5\xa1kolu u Berlinu da bi u svibnju 1856. po\xc4\x8deo kao kadet poha\xc4\x91ati vojnu \xc5\xa1kolu u Potsdamu. Sudjelovao je u Austrijsko-pruskom ratu, te sa \xc4\x8dinom poru\xc4\x8dnika i u Prusko-francuskom ratu. Nakon Prusko-francuskog rata slu\xc5\xbeio je kao sto\xc5\xbeerni \xc4\x8dasnik u raznim jednicama na razini divizije i korpusa, da bi u velja\xc4\x8di 1887. bio premje\xc5\xa1tan u Glavni sto\xc5\xbeer u Berlinu. Te iste godine postao je na\xc4\x8delnikom sto\xc5\xbeera presti\xc5\xbenog Gardijskog korpusa. Od 1895. godine Fakenhausen je \xc4\x8dlan Donjeg doma njema\xc4\x8dkog parlamenta (Bundesrata). \xc4\x8cin pukovnika dostigao je 1889. godine, general bojnikom je postao 1892. godine, dok je 1896. godine promaknut u \xc4\x8din general poru\xc4\x8dnika. U sije\xc4\x8dnju 1897. postao je zapovjednikom 2. gardijske pje\xc5\xa1a\xc4\x8dke divizije, da bi u o\xc5\xbeujku 1899. dobio zapovjedni\xc5\xa1tvo nad XII. korpusom smje\xc5\xa1tanim u Stuttgartu. Falkenhausen je u rujnu 1900. unaprije\xc4\x91en u generala pje\xc5\xa1a\xc5\xa1tva, da bi 1902. godine oti\xc5\xa1ao u mirovinu u kojoj se nastavio baviti vojnim pitanjima i vojnom teorijom.\n_START_SECTION_\nPrvi svjetski rat\n_START_PARAGRAPH_\nPo\xc4\x8detkom Prvog svjetskog rata Fakkenhausen je reaktiviran, te mu je dodijeljeno zapovjedni\xc5\xa1tvo nad Ersatzkim korpusom koji se se nalazio u sastavu 6. armije kojom je zapovijedao bavarski princ Rupprecht. Zapovijedaju\xc4\x87i navedenim korpusom Falkenhausen je sudjelovao u borbama oko Nancyja i u Loreni. U rujnu 1914. Falkenhausen je postao zapovjednikom Armijskog odjela A koji dr\xc5\xbeao polo\xc5\xbeaje na boji\xc5\xa1tu u Loreni. U prosincu 1914. promaknut je u general pukovnika, te je za zapovijedanje na boji\xc5\xa1tu u Loreni 23. kolovoza 1915. odlikovan ordenom Pour le M\xc3\xa9rite._NEWLINE_U travnju 1916. Falkenhausen dolazi na \xc4\x8delo Zapovjedni\xc5\xa1tva obalne obrane kojim je zapovijedao nekoliko mjeseci. U kolovozu 1916. Falkenhausen postaje zapovjednikom 6. armije zamijeniv\xc5\xa1i na tom mjestu bavarskog princa Rupprechta koji je pak postao zapovjednikom grupe armija nazvane njegovim imenom. Zapovijedaju\xc4\x87i 6. armijom Falkenhausen je sudjelovao u borbama koje su se vodile u Flandriji i Artoisu. U Bitci kod Arrasa Falkenhausen je propustio provesti novu njema\xc4\x8dku taktiku obrane, te ga je nakon toga na zapovjedni\xc5\xa1tvu 6. armije zamijenio Otto von Below._NEWLINE_U travnju 1917. Falkenhausen je na mjestu guvernera Belgije zamijenio Moritza von Bissinga. Na mjestu guvernera Belgije Falkenhausen je do\xc4\x8dekao i kraj rata.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Falkenhausen se ponovno umirovio. Preminuo je u G\xc3\xb6rlitzu 4. svibnja 1936. godine u 92. godini \xc5\xbeivota. Pokopan je na berlinskom groblju Invalidenfriedhof.'